**Utsjoen kunnan lausunto hallituksen esityksestä eduskunnalle laiksi toisen asteen koulutuksen ja vapaan sivistystyön järjestäjäverkosta**

Opetus- ja kulttuuriministeriö on pyytänyt lausuntoa 17.11.2014 mennessä toisen asteen koulutuksen järjestäjäverkosta.

Esityksessä esitetään, että kaikki toisen asteen opetusluvat päättyvät vuoteen 2017 mennessä ja vapaan sivistystyön lupien haltijoiden taloudelliset edellytykset järjestää koulutusta tutkitaan. Uudet luvat tulisivat hakuun 2015.

Yleisesti esityksestä on lausuttava, että se asettaa tiukat vaatimukset toisen asteen koulutuksen luvan saannille. Joiltakin osin harvaanasuttujen kuntien on vaikea vastata vaatimuksiin. Kuitenkin lukion merkitys kunnille on kiistaton. Lukion olemassaolo vaikuttaa kunnan vetovoimaan, perheiden halukkuuteen muuttaa kuntaan ja elää kunnassa ja tätä kautta työvoiman saatavuuteen. Kaikilla perheillä ei ole mahdollisuutta tai halua lähettää lapsia toisen asteen koulutukseen satojen kilometrien päähän. Lisäksi lukio on merkittävä tekijä pätevän aineenopetuksen saamisessa yläkoulussa: oppilasmääriltään pienissä kouluissa ei aineenopettajille riitä tunteja ilman lukiota.

Utsjoen kohdalla on kyse myös koulutuksellisesta tasa-arvosta ja mahdollisuudesta kehittää Saamelaislukiota huomioimaan yhä enemmän pohjoisen kielellinen ja kulttuurinen monimuotoisuus.

Pienelläkin lukiolla voi olla suuri merkitys. Pohjoissaamea puhuvien nuoret ikäluokat eivät muutoinkaan ole suuria, ja juuri Utsjoella on mahdollisuus edistää *saamenkielistä* lukiokoulutusta. Olisi kuitenkin kohtuutonta odottaa, että kaikki taloudelliset ja opettajien kelpoisuutten liittyvät resurssit tähän olisivat olemassa jo lupaa hakiessa.

Hyvänä pidetään, että seuraava asia on ilmaistu:

Lupaharkinnassa voitaisiin ottaa huomioon valtakunnalliset ja alueelliset erityispiirteet

osana koulutuksen saavutettavuutta, kuten ruotsinkielisen ja saamenkielisen väestön

koulutustarpeiden turvaaminen. Järjestämislupaharkinnassa otetaan huomioon lukiokoulutuksen järjestämisen vaikutus alueen aineenopetukseen

ja aikuisten lukio- ja perusopetukseen sekä jatkokoulutukseen.

Lisäksi mahdollisuus hakea lupaa kaksikieliseen, saamen- ja suomenkieliseen opetukseen täytyisi olla selvästi laissa ilmaistu. Kaiken kaikkiaan opetuslainsäädännössä saame tulisi saamelaisalueella olla tasavertainen kieli kansalliskielten rinnalla.

Utsjoella, 2. päivänä marraskuuta 2014

Vuokko Tieva-Niittyvuopio Laura Arola

kunnanjohtaja rehtori-sivistystoimenjohtaja